Diari Oficial de la Generalitat Valenciana


Sumari del DOGV 8740, del 14-02-2020 (2020/1100)

RESOLUCIÓ de 4 de febrer de 2020, del sotssecretari de la Conselleria de Participació, Transparència, Cooperació i Qualitat Democràtica per la qual es proveeixen pel sistema de lliure designació, els llocs de treball anunciats en la Convocatòria número 71/2019, de 10 de desembre de 2019
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8740

Data del DOGV
:   14-02-2020

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2020/1100


Data del document
:   04-02-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * funcionari

RESOLUCIÓ de 4 de febrer de 2020, del sotssecretari de la Conselleria de Participació, Transparència, Cooperació i Qualitat Democràtica per la qual es proveeixen pel sistema de lliure designació, els llocs de treball anunciats en la Convocatòria número 71/2019, de 10 de desembre de 2019 [2020/1100]  
Vist l'informe preceptiu i vinculant emés per la direcció general de Funció Pública sobre el compliment dels requisits de participació de les persones interessades per a la provisió corresponent a la convocatòria número 71/2019, de 10 de desembre (DOGV 8699, 17.12.2019), pel procediment de lliure designació, dels llocs de treball número: 29994, «cap de Servei de Responsabilitat Social» i número 30714, «director/a Oficina de Conflictes d'Interessos».  
  
Revisada la documentació presentada per les persones participants, queda acreditat, en primer lloc, el compliment dels requisits de participació exigits per la convocatòria. En relació amb les circumstàncies i aptituds professionals tingudes en compte per a la idoneïtat de les persones aspirants, i considerant les funcions respectives dels llocs convocats, igualment, queden acreditats els coneixements especialitzats, implicació, professionalitat i la trajectòria de les persones candidates finalment seleccionades, que s'indiquen a continuació:  
  
  
Lloc 29361, cap de Servei de Responsabilitat Social: Enrique Luis Benlloch Galindo.  
Lloc 30559, director/a Oficina de Conflictes d'Interés: Mario Carrión Peinado.  
  
De conformitat amb la base quarta de la Resolució de la convocatòria citada, amb l'article 102 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, i amb l'article 62 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana; i en virtut del que es disposa en l'apartat primer de la Resolució de 23 de gener de 2017, del conseller de Transparència, Responsabilitat Social, Participació i Cooperació, sobre delegació de competències en determinats òrgans de la Conselleria (DOGV 7965, 25.01.2017), resolc:  
  
  
Primer  
Nomenar Enrique Luis Benlloch Galindo amb NRP \*\*\*8881\*\*\*, com a cap de Servei de Responsabilitat Social, grup A1 complement de destinació nivell 28 i complement específic E050.  
A aquest lloc ha concorregut un sol candidat, funcionari de carrera de l'Administració del Consell, pertanyent al cos A1-01 Superior tècnic d'administració general de la Generalitat Valenciana, i durant la seua àmplia trajectòria professional ha exercit llocs de treball en diferents conselleries, quasi sempre en llocs amb rang de cap de secció emmarcats en els serveis centrals (direccions generals), la qual cosa li ha permés adquirir una sòlida i dilatada experiència professional en la realització d'actuacions de caràcter transversal en l'àmbit de la gestió administrativa.  
Així mateix i de manera específica, des de l'1 de juny de 2018 ha adquirit experiència professional en matèria de responsabilitat social en haver-se incorporat al departament competent en aquest àmbit tan específic, la llavors Conselleria de Transparència, Responsabilitat Social, Participació i Cooperació, actualment Conselleria de Participació, Transparència, Cooperació i Qualitat Democràtica, primer i des de l'1 de juny de 2018 al 31 d'octubre de 2019 com a cap de secció de Responsabilitat Social, i després, i des de l'1 de novembre de 2019 fins hui com a cap de servei de Responsabilitat Social, lloc que ocupa actualment i que és objecte de la present convocatòria. D'altra banda disposa de coneixements de valencià, certificat nivell mitjà (actualment C1) de la Junta Qualificadora de Coneixements de Valencià.   
  
En conclusió, per la seua formació i per la seua àmplia trajectòria professional en diferents departaments de la Generalitat, en l'aspirant concorren unes aptituds i té uns coneixements que ho fan idoni per al lloc de treball convocat, comptant amb les habilitats i amb les capacitats professionals i personals que es requereixen per a l'exercici eficaç de les funcions atribuïdes a aquest lloc, destacant especialment que té experiència en la matèria en la qual es desenvolupen aquestes funcions.  
  
  
Segon  
Nomenar a Mario Carrión Peinado amb NRP \*\*\*6379\*\*\*, com a director de l'Oficina de Conflictes d'Interessos, grup A1 complement de destinació nivell 30 i complement específic E050.  
A aquest lloc ha concorregut un sol candidat, funcionari de carrera de l'Administració del Consell, pertanyent al cos A1-01 Superior tècnic d'administració general de la Generalitat Valenciana i funcionari de carrera de la Diputació Provincial de València, del grup A1.   
  
Acredita el coneixement del nivell superior de valencià de la Junta Qualificadora de Coneixements de Valencià i nivell B2 d'anglés. Ha exercit la seua trajectòria professional en diversos llocs, no solament de l'administració del Consell sinó també de la Diputació Provincial de València que requerien funcions pròpies de direcció, coordinació i supervisió de tasques administratives. En desembre 2017 es va incorporar a l'administració de la Generalitat, i en concret a la conselleria de Transparència, Responsabilitat Social, Participació i Cooperació com a tècnic d'accions institucionals en la direcció general de Transparència i Participació fins febrer de 2019, que va ocupar el lloc de cap de secció de protecció de dades, en la Sotssecretaria.  
Per tant, ha ocupat diversos llocs de treball en aquesta conselleria, no només en la seua Sotssecretaria, també al centre directiu competent en matèria de transparència i bon govern, fet que li dóna un coneixement general del funcionament intern de la Conselleria. Des del 16 d'octubre de 2019 ocupa el lloc de director de l'oficina de Control d'Interessos de la Generalitat, objecte de la present convocatòria, realitzant les tasques assignades de manera plenament satisfactòria.  
  
En conclusió, analitzant el seu currículum, historial funcionarial i formació, tant rebuda com impartida, queda acreditat que en l'aspirant seleccionat concorren els mèrits adequats per a l'acompliment de les funcions d'aquest lloc de treball.  
El cessament en l'actual lloc de treball es produirà d'ofici el mateix dia en què es publique la present resolució en el Diari Oficial de la Generalitat Valenciana.  
La presa de possessió es produirà l'endemà de la publicació d'aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà al de la seua notificació, o bé recurs contenciós administratiu davant el Jutjat Contenciós Administratiu de València, o davant el jutjat contenciós administratiu en la circumscripció del qual tinga el demandant el seu domicili, en el termini de dos mesos comptats des de l'endemà al de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 4 de febrer de 2020.- El subsecretari, p.d. (R 23.01.2017; DOGV 7965, 25.01.2017): Cristian Veses Donet.